Siunnersuummut nassuiaatit

**Nassuiaatit nalinginnaasut**

**1. Aallarniut**1.1. Siunnersuummut pingaarnertut tunuliaqutaasut

GUX-imi Timersornermik sammiveqarluni ilinniarneq misileraatigineqarnikuuvoq, misileraanerulli kingorna ukiumi atuarfiusumi 2021-2022 atuutilersinneqarsimasumik.

Timersornermik sammiveqarluni ilinniartitsinermi inuusuttut ilinniaatigaluni qaffasissumik timersorsinnaanissaanik taamaasillunilu atuagarsornikkut timersornikkut piginnaanngorsarnissamik periarfissaqarsinnaanissaa siunertarineqarpoq. Timersornermik sammiveqarluni ilinniarneq ilinniarnertuunngorniarfiup sivisussusaanniit nalinginnaasumit ukiuni pingasuni ingerlanneqartumit ukiumik ataatsimik ilallugu ukiuni sisamani sivisussusilerlugu ingerlanneqarpoq. Timersornermik sammiveqarluni ilinniarneq GUX-Nuummi neqeroorutigineqarpoq.

GUX-Nuummi Timersornermik sammiveqarluni ilinniarnermut qinnuteqartunik akuersisarnermut malittarisassanik suliaqarnikuuvoq. Qinnuteqartut ilinniarnertuunngorniarfinni allatulli piumasaqaatit malillugit akuerineqarnissaminnik naammassinnissapput. Tamatuma kingorna qinnuteqartut GUX-Nuup nittartagaanni aamma Elite Sport Greenlandip nittartagaanni piumasaqaatit allassimasut malillugit toqqarneqartarput.

GUX-Nuup nittartagaanni timersornermik sammivilimmik ilinniarnermut qinnuteqaasiornerminni tunngavilersuummik allagaqarnissaannik piumasaqaateqarpoq. Tamatuma saniatigut qinnuteqartup sungiusaasuata timersortartutut angusimasanik siunissaalu pillugit oqaaseqaammik ilanngussissaaq. Kingorna qinnuteqarsimasut nalilersorneqassapput timersornermillu sammiveqarluni ilinniarnissamut toqqaasoqassalluni. Qinnuteqartut timersornermik sammivilimmik ilinniarnissamut tigusaanngitsut allamik sammiveqarlutik ilinniarnissaannik neqeroorfigineqassapput.

2023-p ingerlanerani Naalakkersuisoqarfik suliassaqarfimmiittoq GUX-imi Timersornermik sammivilimmik ilinniarnermut qinnuteqarsimasumik maalaarutimik nassinneqarpoq, qinnuteqartup timersornikkut piginnaasai aallaavigalugit itigartinneqarsimavoq. Naalakkersuisoqarfiup susassaqartup maalaarummik suliaqarnermini erseqqissaatigaa GUX-imi Timersornermik sammiveqarluni ilinniarnermi akueritinnissamut piumasaqaatit tapiliunneqartut aalajangersimasuusariaqarnerat tamannalu pillugu tunngavilersuutaasinnaasunik erseqqissunik pilersitsisoqartariaqartoq.

Taamaattumik siunnersuuteqarnermi timersornermik sammiveqarluni ilinniarnissamut akuerineqarnissamut piumasaqaatit tapiliussat aalajangersimasuutillugit tunngavilersuutigineqarsinnaalernissaat siunissamilu ilinniarnernik allanik ukiuni pingasunit sivisunerusumik pilersitsisoqassappat piumasaqaatinik tapiliussaqartitsinissamut pisariaqartitsisoqarsinnaammat.

Tamatuma saniatigut ukiuni sisamani sivisussusilimmik ilinniarnermi ukiut sisamassaat 4.G-imik taagorneqarnissaa, semesterillu kingulliit marluk 7. aamma 8. semesterinik taagorneqarnissaat inatsisitigut tunngavilerneqarnissaa naleqqussorineqarpoq.

**2. Siunnersuummi immikkoortut pingaarnerit**a) Inatsisit atuuttut

Inatsisitigut atuuttoq: Ilinniarnertuunngorniartarneq pillugu Inatsisartut inatsisaat nr. 13, 22. november 2011-meersoq, Ilinniarnertuunngorniarneq pillugu Inatsisartut inatsisaata allanngortinnera pillugu Inatsisartut inatsisaat nr. 4, 30. maj 2014-imeersoq aamma Inatsisartut inatsisaat nr. 31, 9. december 2015-imeersoq aamma Inatsisartut inatsisaat nr. 16, 27. november 2020-meersoq. Ilinniarnertuunngorniartarnermut Namminersorlutik Oqartussat inatsisaat nr. 10, 29. september 2021-imeersoq Inatsisartut inatsisaatigut allanngortinneqartoq taassumalu allannguutaa ilinniarnertuunngorniartarnermut inatsit pingaarneq ataatsimut allanneqarsimapput.

Ilinniarnertuunngorniartarneq pillugu Inatsisartut inatsisaani § 8, imm. 1-mi takuneqarsinnaavoq, qinnuteqartoq meeqqat atuarfianni 10. klassimi soraarummeernermi angusani tamani, kiisalu projektopgavimi ilinniartitsissutinilu misilitsiffiusuni tamani minnerpaamik E-mik karaktereqarpat GUX-imi atualernissamut inatsisitigut piginnaatitaaffeqartoq. Rektori § 8, imm. 1-imi piumasaqaatinik sanioqqutitsinissamut akuersisinnaavoq, qinnuteqartup misilitsinnerit imaluunniit killiffimmi karakterit ikittunnguit ilaanni E angusimanngippagit, qinnuteqartup ataatsimut pisinnaasai ilinniarnertuunngorniarluni naammassinissaanut naammattutut rektorimit nalilerneqarpat. Qinnuteqartut § 8, imm. 1-imi piumasaqaatinut naammassinnittut ilinniarnissaminnut tiguneqarnissaanut piumasaqaataavoq.

§ 9-mi allaqqavoq, qinnuteqartut piumasaqaatit naapertorlugit, ilinnialersinnaanngitsut ilinniarnertuunngorniarfinnit ilinniartutut tigusaanissamut maleruagassat malillugit misilitsereernermi tiguneqarsinnaasut. Qinnuteqartut misilitsinnerminni angusisimasut piumasaqaatit naapertorlugit tigusaasimanngitsut ilinniarnertuunngorniarfimmi inissaqarunik ilinnialersinnaapput.

Ilinniarnertuunngorniarfimmi ilinnialersussat tamarmik semesteri siulleq naammassissavaat, tamanna qinnuteqartunut tamanut atuuppoq, tamatuma kingorna kissaatit malillugit ilinniakkatigut sammivimmik qinersisoqarsinnaavoq, takuuk § 15, imm. 1.

Ilinniarnertuunngorniarneq pillugu inatsimmi ilinniakkatigut sammivimmik akuerisaanissamut ilassutitut piumasaqaateqanngilaq. Ilinniarnertuunngorniarneq pillugu inatsimmi aamma ilassutitut piumasaqaatinut inatsisinik aalajangersagaqanngilaq.

Ilinniarnertuunngorniartarneq pillugu inatsimmi, ukioq sisamassaa ilinniarnertuunngorniartarneq taamatullu semesterii taaguuteqartinneqanngillat.

b) Siunnersuut

Sammivimmik qinikkanik ukiuni pingasunit amerlanerusunit ilinnialernissamut ilassutitut piumasaqaatinik Naalakkersuisut aalajangiinissaanut siunnersuut ilaatigut tunngavissiissaaq. Tamanna timersorluni ilinniarnertuunngorniarnermut attuumassuteqassaaq. Timersorluni ilinniarnertuunngorniarneq ukiuni sisamani sivisussuseqarpoq, ilinniarnertuunngorniarluni ilinniarnermi inatsit atuuttut sukkulluunniit aaqqissuuneqartumik eqquuteqqullugit, ilaatigut §§ 8-9 malillugu ilinniagaqarnissamut akuerisaanissamut piumasaqaatinut tunngasut naammassineqassapput. Timersorluni ilinniarnertuunngorniarneq ilinniartussanut qaffasissumik timersortartunut imaluunniit qaffasissumik inissisimasinnaasumik piukkunnaateqartunut tulluarsagaavoq, taamaammallu taamatut ilinniarnertuunngorniartarnermut ilassutitut piumasaqaatinik aalajangersaanissaq pisariaqarpoq. Ilinniakkatigut sammiviit, ilassutitut piumasaqaatinik ilinniarnertuunngorniarfimmut ilinnialernissamut piumasaqaatit §§ 8-9-meersut saniatigut immikkut pisariaqartitsinerat naammassiniarlugu.

Timersorluni ukiuni pingasunit sivisunerusumik ilinniarnertuunngorniarnissamut allatulluunniit sammiveqarluni ilinniarnertuunngorniarnissamut neqeroorutinut naliliivigineqarnissamut ilassutitut piumasaqaatinik inatsisitigut pilersitsinissamut, tassunga ilassutitut piumasaqaatit suut atuutinneqassanersut Naalakkersuisunit aalajangerneqassapput.

Ilinniartup 1. G imaluunniit 2. G naammassereerlugit rektori isumaqatigiissuteqarfigineratigut ukiut marluk angullugit ilinniakkaminik unitsitsigallartup, 2. G-p imaluunniit 3 G-p aallartinnerani ilinniarnertuunngorniarnini ilinniarnertuunngorniarfimmi ilinniartup ilinniarfigeriigaani imaluunniit ilinniarnertuunngorniarfimmi allami nangissinnaagaa. Assinganik siunnersuutigineqarpoq 4. G-p aallartinnerani ilinniarnertuunngorniarneq ilinniarnertuunngorniarfimmi ilinniartup ilinniarfigeriigaani imaluunniit ilinniarnertuunngorniarfimmi allami nanginneqarsinnaasoq.

Aammattaaq § 15 allanngortinneqassasoq siunnersuutigineqarpoq, semesterinut arfineq-pingasunut naleqqussaanermik, timersorluni ukiuni sisamani ilinniarnertuunngorniartunut, ukiuni pingasuni nalinginnaasumik GUX-mi ilinniarnertuunngorniartuniit.

Kiisalu inatsit nutaaq § 53, imm. 2-mi rektori ilinniartumik 3.G-miit 4.G-mut ingerlaqqinnginnissaanik itigartitsissuteqarsinnaanermik siunnersuutigineqarpoq.

**3. Pisortanut aningaasaqarnikkut allaffissornikkullu kingunerisassat**Siunnersuut aningaasarsiornikkut allaffissornikkullu pisortanut sunniuteqartussatut nalilerneqanngilaq.

**4. Inuussutissarsiortunut aningaasaqarnikkut allaffissornikkullu kingunerisassai**Siunnersuut aningaasaqarnikkut imaluunniit allaffissornikkut inuussutissarsiortunut sunniuteqassangatinneqanngilaq.

**5. Avatangiisinut, pinngortitamut inuillu peqqissusaannut sunniutaasussat**Siunnersuut avatangiisinut, pinngortitamut innuttaasullu peqqissusaannut kinguneqartussatut naatsorsuutigineqanngilaq.

**6. Innuttaasunut kingunerisassai**GUX-mi timersorluni ilinniarnertuunngorniarnissamut qinnuteqartunik aalajangiinissamut ammanerusumik pissuseqarnissamik innuttaasut naatsorsuuteqassapput. Assinganik ukiuni pingasunit sivisunerusumik ilinniarnertuunngorniarnissamut allatulluunniit sammiveqartunut, ilinniarnertuunngorniarfimmi ilinnialernissamut qinnuteqarnissamut piumasaqaatinut ilassutitut malittarisassanik aalajangersaasoqassasoq. Piginnaatitsineq pillugu aalajangersagaq Naalakkersuisunit atorneqarluarpat, qinnuteqartartut isumannaatsuunerat qulakkeerneqassagaluarpoq.

**7. Kingunerisassat pingaarnerit allat**Siunnersuut allanik malunnaatilinnik sunniuteqarnavianngitsoq nalilerneqarpoq.

**8. Pisortanik aamma kattuffinnik il.il. tusarniaaneq**Siunnersuut piffissami 18. juni-miit 16. juli 2024-imi tusarniaanernut isaaffikkut pissarsiarineqarsinnaasimavoq, tusarniaanermullu peqataasunut nassiunneqarsimalluni, takuuk ilanngussaq 2.

**Allannguut pingaarutilik alla tassaavoq,**

*§ 1-imut*

Nr. 1-imut  
Ukiut 3-t sinnerlugit sivisussusilimmik ilinniarfigerusutamut akuerisaanissamut ilassutitut piumasaqaatinut malittarisassiornissamut aalajangersagaq tunngavissiivoq. Piumasaqaatit arlallit eqquutsinneqarsimasussaapput, tunngavigititat ilinnialernissamut §§ 8-9-p saniatigut piumasaqaatinit pisariaqartitsisoqarpat, ilinniakkatigut sammivimmik atuuttumik malititsisoqassappat pisariaqartumik.

Timersorluni ilinniarnertuunngorniartarneq pillugu tunngaviusumik aalajangersagaq timersorluni ilinniarnertuunngorniarnermi piumasaqaatinut ilassuteqarnissamik immikkut ittumik nalunaarusiornikkut aalajangerneqartussamik siunertaqarpoq. Tapertaliussamik piumasaqaatit qinnuteqartup timersornikkut piginnaasaanut tunngavilersuisoqarsinnaavoq, assersuutigalugu timersoqatigiiffiup sungiusaasuaniit oqaaseqaatit, timersornermut piffissaq aningaasallu qanoq amerlatigisut atorneqarnersut il.il.

Assinganik ilassutitut ilinniakkatigut sammivinnut allanut piumasaqaatit allat ilinniakkamut pineqartumut aamma tunngassaaq.

Nr. 2-mut   
Timersorluni ukiuni sisamani ilinniarnertuunngorniartoqartalernerup sunniutissaanut nalunaarusiaq iluarsiineruvoq, Ilinniartup 3. G imaluunniit 2. G naammassereerlugu rektori isumaqatigineratigut ukiut marluk angullugit ilinniakkaminik unitsitsigallartup, 4. G-p aallartinnerani ilinniarnertuunngorniarnini nangissinnaagaa, ilinniarnertuunngorniarfimmi ilinniartup ilinniarfigeriigaani imaluunniit ilinniarnertuunngorniarfimmi allami. Assinganik ilinniartup 1. G imaluunniit 2. G naammassereerlugit rektori isumaqatigiissuteqarfigineratigut ukiut marluk angullugit ilinniakkaminik unitsitsigallartup ilinniarnini nangissinnaavaa.

Nr. 3-mut   
Ilinniarnermi sammiviit pineqartuni aalajangersakkami erseqqissarneqarpoq, ukiuni sisamani sivisussusilinni, ukioq ilinniarfiusoq kingulleq 4.G, tassaasoq ilinniarnermi 7.-8. semesteri. Ilinniarnermi sammiviit ukiuni pingasuni sivisussusillit allat neqeroorutaasut, maannakkutut 2.-6. semesterinik sivisussuseqarput.

Nr. 4-mut

Ilinniartoq ukiuni pingasuni sivisussusilimmik ilinniagaqarpat, tamakkiisumillu pissarsiaqartumik ilinniakkaminik aallussisimanngippat, ilinniartoq 3.G-miit 4.G-mut ingerlariaqqinnissaanut rektorimit itigartitsissutigineqarsinnaavoq, soorlu nalinginnaasumik ilinniarnertuunngorniarluni ilinniartitaanermi tamanna atuuttoq, takuuk imm. 1.

*§ 2-mut*

Inatsisartut inatsisaata piffissaalluartillugu atuutilernissaa siunertaralugu Inatsisartut inatsisaat ulloq 1. januar 2025-mi atulersinneqassasoq siunnersuutigineqarpoq, ilinniarnertuunngorniarnissamut qinnuteqarfissap killerititaata tullia tikitsinnagu, timersornermik sammiveqartumik ilinniartitaanermi piumasaqaatit ilaneqarnissaanut ersarissumik inatsisitigut tunngavissaqarnissamut aalajangersaasoqaqqullugu.

**Ilanngussaq 1**

|  |  |
| --- | --- |
| **Siunnersuut inatsimmut atuuttumut sanilliullugu** | |
| ***Oqaasertaliunneqartut atuuttut*** | ***Siunnersuut*** |
|  | **§ 1**  Ilinniarnertuunngorniarneq pillugu Inatsisartut inatsisaanni nr. 13, 22. november 2011-meersumi imatut allannguisoqarpoq: |
|  | **1.** § 9-p kingorna ilanngunneqassaaq.  ”**§ 9a.** Ukiut pingasut sinnerlugit sivisussusilimmik ilinniarfigerusutamut akuerisaanissamut piumasaqaatit ilassutitut piumasaqaatit §§ 8-mi 9-milu taaneqartut sanitigut ilassutitut piumasaqaatissat pillugit Naalakkersuisut malittarisassaliorsinnaapput.” |
| § 10, imm. 2:  *Imm. 2.* Ilinniartup 1. G imaluunniit 2. G naammassereerlugit rektori isumaqatigiissuteqarfigineratigut ilinniakkaminik ukiut marluk angullugit unitsitsigallartup, 2. G-p imaluunniit 3 G-p aallartinnerani ilinniarnertuunngorniarnini nangissinnaavaa ilinniarnertuunngorniarfimmi ilinniartup ilinniarfigeriigaani imaluunniit ilinniarnertuunngorniarfimmi allami. | **2.**  § 10, imm. 2-mi, titarnertaat aappaattut ilanngunneqassaaq:  ” Ilinniartoq ilinniarnertuunngorniarfimmi sammivimmik ukiuni sisamani sivisussusilimmi, 3. G naammassereerlugu rektorilu isumaqatiginneq malillugu ukiut marluk angullugit ilinniakkaminik unitsitsigallartup, 4. G-p aallartinnerani ilinniarnertuunngorniarnini nangissinnaavaa ilinniarnertuunngorniarfimmi ilinniartup ilinniarfigeriigaani imaluunniit ilinniarnertuunngorniarfimmi allami.” |
| § 15 imm. 1-3:  **§ 15.** Ilinniagaq aaqqissugaanera ilinniartunut tamanit ataatsimoorunneqartutut 1. semesterimi tunngaviusumik ilinniarfiussaaq, tamatumalu kingorna ilinniarnermi immikkut sammiveqarluni, ilinniartunit ataasiakkaanit toqqarneqartumik ilinniarnertuunngorniarfiit pilersitaasa akornannit neqeroorutaapput, tak. § 29. Tunngaviusumik ilinniagaqarneq 2. semesterimiit 6. semesterimut ingerlanneqartarpoq.  *Imm. 2.* Semesterit 1, 3 aamma 5 ukiup ilinniarfiusup aallartinneraniit 31. decemberimut ingerlasarput. Semesterit 2, 4 aamma 6 1. januarimiit ukiup ilinniarfiusup naaneranut ingerlasarput. *Imm. 3.* Semesterit 1-2 taaneqarput 1. G, semesterit 3-4 taaneqarput 2. G aamma semesterit 5-6 taaneqarput 3. G. | **3.** § 15, imm. 1-3, imatut oqaasertalerneqassaaq*:*  ” **§ 15.** Ilinniagaq aaqqissugaanera ilinniartunut tamanit ataatsimoorunneqartutut 1. semesterimi tunngaviusumik ilinniarfiussaaq, tamatumalu kingorna ilinniarnermi immikkut sammiveqarluni, ilinniartunit ataasiakkaanit toqqarneqartumik ilinniarnertuunngorniarfiit pilersitaasa akornannit neqeroorutaapput, tak. § 29. Tunngaviusumik ilinniagaqarneq 2. semesterimiit 6. semesterimut ingerlanneqartarpoq. Ukiuni sisamani, 2. semesterimiit 8. semesterimut sammivilimmik ilinniagaqarneq ingerlanneqartarpoq.  *Imm. 2.*  1.- 3-. 5-. semesteri aamma 7. semesteri ukiup ilinniarfiusup aallartinneraniit 31. decemberimut ingerlasarput. Semesteri 2.-, 4.-, 6.- aamma 8. 1. januarimiit ukiup ilinniarfiusup naaneranut ingerlasarput.  *Imm. 3.* 1.-2. semesterit 1. G-mi ingerlanneqartarput, 3.-4. semesterit 2. G-mi ingerlanneqarput, 5.-6. semesterit 3. G-mi ingerlanneqarlutik aamma 7.-8. semesterit 4. G-mi ingerlanneqartarlutik.” |
| **§ 53.** Rektorip ilinniartup 1.G-miit 2.G-mut imaluunniit 2.G-miit 3.G-mut nuunnissaa itigartitsissutigisinnaavaa, ilinniartoq ataatsimut isigalugu ilinniartitsinermik ingerlanneqareersumik naammaginartumik pissarsisimanngitsoq nalilerneqarpat. Tamatumani pisariaqarpoq, kisiannili klassimut tullermut nuunnissamik itigartitsinermut kisimi peqqutaasinnaanani, ilinniartup angusanut tunngatillugu semesterimi imaluunniit killiffimmini karakteeriisa angusinissamut killigititaasunit appasinnerunissaat. *Stk. 2.* Naalakkersuisut rektorip ilinniartup klassimut qaffasinnerusumut nuunnissaanik itigartitsisinnaanera pillugu malittarisassanik erseqqinnerusunik aalajangersaasinnaapput, tamatumunnga ilanngullugu ilinniartup ilinniartinneqaqqinnissanik sunik neqeroorfigineqassanersoq. | **4.** § 53 imm. 1-p kingorna immikkoortutut nutaatut ilanngunneqassaaq:  ” *Imm. 2.* Ilinniarfittut sammiviit ukiuni pingasunit sivisunerusunut, 3.G-miit 4.G-mut ilinniartup ingerlariaqqissinnaanissaa rektorimit itigartinneqarsinnaavoq, takuuk imm. 1.”  Imm. 2 tamatuma kingorna imm. 3-inngussaaq. |
|  | **§ 2**  Inatsisartut inatsisaat ulloq 1. januar 2025-imi atuutilissaaq. |

**Ilanngussaq 2**

**Tusarniaanermut allakkiaq**

Siunnersuut tusarniaavigisartakkanut ukununnga ulluni 18. juni-miit 16. juli-mut 2024-mi tusarniaassutigineqarpoq:

Taakku saniatigut siunnersuut Naalakkersuisut tusarniaassutigisaminnut nittartagaanni piffissami tassani pissarsiarineqarsinnaasimavoq.

Tusarniaanermut piffissaliussap naanerani tusarniaanermut akissutit ukuninngaanniit tiguneqarsimapput: